**เอเชียนเกมส์ 1998** เป็นการแข่งขัน เอเชียนเกมส์ ครั้งที่ 13 จัดขึ้นที่ กรุงเทพมหานคร ประเทศไทย ระหว่างวันที่ 6 ธันวาคม ถึง 20 ธันวาคม พ.ศ. 2541 มีประเทศเข้าร่วมการแข่งขันทั้งหมด 41 ประเทศ และมีกีฬาแข่งขันทั้งหมด 36 ชนิด โดยสนามแข่งขันที่ใช้เป็นหลัก คือ ศูนย์กีฬามหาวิทยาลัยธรรมศาสตร์รังสิต, ศูนย์กีฬาหัวหมาก ของการกีฬาแห่งประเทศไทย และศูนย์กีฬาเมืองทองธานี รวมถึงสนามกีฬาอื่น ๆ คือ มหาวิทยาลัยศรีนครินทรวิโรฒ องครักษ์ มหาวิทยาลัยเกษตรศาสตร์ บางเขน

แมสคอตของการแข่งขันครั้งนี้ คือ ช้าง *ไชโย* และมีคำขวัญว่า *Friendship beyond Frontiers* หรือ *มิตรภาพไร้พรมแดน*

การคัดเลือกเจ้าภาพ
------------------

คณะกรรมการบริหารสภาโอลิมปิกแห่งเอเชีย ได้ประชุมเมื่อวันที่ 26 กันยายน พ.ศ. 2533 ณ โรงแรมปักกิ่ง พาเลซทาวเวอร์ และมีมติเห็นชอบเป็นเอกฉันท์ให้บรรจุวาระการประชุมเลือกประเทศเจ้าภาพจัดการแข่งขันกีฬาเอเชียนเกมส์ ครั้งที่ 13 ในปี พ.ศ. 2541 ในการประชุมใหญ่สภาโอลิมปิกแห่งเอเชียในวันรุ่งขึ้น โดยมีประเทศที่เสนอขอสมัครเป็นเจ้าภาพจัดการแข่งขันครั้งนี้รวม 3 ประเทศ คือ กรุงจาการ์ตา ประเทศอินโดนีเซีย, กรุงเทพมหานคร ประเทศไทย, กรุงไทเป ไต้หวัน 

การประชุมใหญ่สภาโอลิมปิกแห่งเอเชีย ที่ประกอบด้วยประเทศสมาชิกทั้งสิ้น 37 ประเทศ ได้ประชุมเมื่อวันที่ 27 กันยายน พ.ศ. 2533 ณ โรงแรมปักกิ่ง โดยให้ผู้แทนของประเทศที่เสนอขอรับเป็นเจ้าภาพจัดการแข่งขันบรรยายเสนอผลงานการเตรียมตัวรับเป็นเจ้าภาพ (Presentation) ตามลำดับพร้อมทั้งตอบข้อซักถามของผู้แทนประเทศสมาชิกต่าง ๆ จนเป็นที่พอใจแล้ว จึงได้มีการลงคะแนนลับเพื่อเลือกประเทศเจ้าภาพต่อไป

### เมืองที่ผ่านการคัดเลือก

ผลการลงคะแนนเลือกประเทศเจ้าภาพจัดการแข่งขันเอเชียนเกมส์ ครั้งที่ 13 ปรากฏดังนี้ 

| การลงคะแนนเลือกเมืองเจ้าภาพ เอเชียนเกมส์ 1998 |
| --- |
| เมือง | ประเทศ | **คะแนน** |
| กรุงเทพมหานคร |  ไทย | **20** |
| ไทเป |  จีนไทเป | 10 |
| จาการ์ตา |  อินโดนีเซีย | 7 |

ที่ประชุมจึงมีมติให้ประเทศไทยเป็นเจ้าภาพจัดการแข่งขันกีฬาเอเชียนเกมส์ ครั้งที่ 13 ในปี พ.ศ. 2541 ต่อจากเมืองฮิโรชิมา ประเทศญี่ปุ่น ทำให้ประเทศไทยกลายเป็นประเทศที่ได้จัดกีฬาเอเชียนเกมส์มากที่สุดถึง 4 ครั้ง คือ เอเชียนเกมส์ ครั้งที่ 5 ,เอเชียนเกมส์ ครั้งที่ 6 ,เอเชียนเกมส์ ครั้งที่ 8 และเอเชียนเกมส์ ครั้งที่ 13

### การเสนอตัวเป็นเจ้าภาพ

| เมือง | ประเทศ | คณะกรรมการโอลิมปิกแห่งชาติ | ผลการแข่งขัน |
| --- | --- | --- | --- |
| **กรุงเทพมหานคร** |  ไทย | คณะกรรมการโอลิมปิกแห่งประเทศไทย (COC) | ชนะเลิศ |
| คณะรัฐมนตรีในการประชุมเมื่อวันที่ 23 และ 30 พฤษภาคม พ.ศ. 2532 มีมติอนุมัติในหลักการให้กำหนดเป็นนโยบายบันได 3 ขั้น สู่การพัฒนากีฬาของชาติ โดยให้ประเทศไทยรับการเป็นเจ้าภาพจัดการแข่งขันกีฬา 3 ระดับ ได้แก่ ซีเกมส์ เอเชียนเกมส์ และโอลิมปิกเกมส์ และมีมติเห็นชอบให้ประเทศไทย เสนอตัวรับเป็นเจ้าภาพการแข่งขันกีฬาเอเชียนเกมส์ ครั้งที่ 13 ในปี พ.ศ. 2541 ต่อสภาโอลิมปิกแห่งเอเชีย (โอซีเอ)
หลังจากที่คณะรัฐมนตรีได้เห็นชอบในการที่ประเทศไทยขอรับเป็นเจ้าภาพจัดการแข่งขันเอเชียนเกมส์ ครั้งที่ 13 แล้ว คณะทำงานทุกท่านช่วยกันอย่างเต็มที่ ขณะเดียวกันก็ได้รับความอนุเคราะห์จากหน่วยงานต่าง ๆ อาทิ คณะกรรมการโอลิมปิกแห่งประเทศไทยฯ การกีฬาแห่งประเทศไทย การท่องเที่ยวแห่งประเทศไทย ได้มีการประชุมวางแผนมาเป็นระยะ ๆ และได้จัดทำเอกสารเผยแพร่ เพื่อนำไปมอบให้ผู้แทนชาติต่าง ๆ ที่เข้าร่วมประชุมและที่สำคัญคณะทำงานได้จัดทำวีดิทัศน์ที่แสดงถึงความพร้อมในด้านต่าง ๆ ของประเทศไทย เพื่อประกอบการบรรยายเสนอขอเป็นเจ้าภาพจัดการแข่งขันเอเชียนเกมส์ ครั้งที่ 13 |

การเตรียมความพร้อมและพัฒนาการ
-----------------------------

ปี 2537 สุขวิช รังสิตพลในฐานะรองนายกรัฐมนตรี ผลักดันให้จัดทำสปอร์ตคอมเพล็กซ์ในที่ขององค์การรถไฟฟ้ามหานครเพื่อจะได้ย้ายชุมชนคลองเตยมาอยู่ฟรี หลังการจัดการแข่งขันแต่ไม่สำเร็จ เนื่องจากมีการเปลี่ยนแปลงทางการเมืองเเละพลตรีจำลอง ศรีเมือง รับตำแหน่งรองนายกรัฐมนตรีแทน

ปี2539-2540 สุขวิช รังสิตพล ผู้คิดคำขวัญ มิตรภาพไร้พรมแดน (Friendship Beyond Frontier) ประธานคณะกรรมการจัดการแข่งขันกีฬาเอเชี่ยนเกมส์ครั้งที่ 13 ปรับปรุง ราชมังคลากีฬาสถาน และ มอบงบประมาณส่วนที่เหลือจากสัมปทานให้ มหาวิทยาลัยธรรมศาสตร์ดำเนินการสปอร์ตคอมเพล็กซ์

รัฐบาลไทยได้แต่งตั้งคณะกรรมาธิการอำนวยการจัดการแข่งขันกีฬาเอเชียนเกมส์ ครั้งที่ 13 อย่างเป็นทางการเพื่อเตรียมการรองรับการจัดการแข่งขันกีฬาเอเชียนเกมส์ ครั้งที่ 13 ขึ้นในปี พ.ศ. 2541 โดยมี นายบัญญัติ บรรทัดฐาน รองนายกรัฐมนตรี เป็นประธาน พร้อมกับได้แต่งตั้งคณะกรรมการออกเป็น 6 สาขา เพื่อดำเนินงานเร่งด่วนในการก่อสร้างสนามรวมทั้งหมู่บ้านนักกีฬาเพื่อรองรับการจัดการแข่งขัน ได้แก่

|  |  |
| --- | --- |
| * คณะกรรมการดำเนินงานแข่งขัน
* สำนักเลขาธิการ
* คณะกรรมการจัดเตรียมสถานที่แข่งขัน
 | * คณะกรรมการประสานงานระหว่างประเทศ
* คณะกรรมการสิทธิประโยชน์
* คณะกรรมการประชาสัมพันธ์
 |

อย่างไรก็ตาม ประเทศไทยได้มีการปรับเปลี่ยนโครงสร้างของคณะกรรมการดำเนินการจัดการแข่งขันกีฬาเอเชียนเกมส์ ครั้งที่ 13 ขึ้นใหม่ เพื่อให้ดำเนินงานเป็นไปด้วยความรวดเร็วยิ่งขึ้น โดยมี นายพิชัย รัตตกุล รองนายกรัฐมนตรี เป็นประธานคณะกรรมการดำเนินการจัดการแข่งขันฯ และได้แต่งตั้งคณะกรรมการจัดการแข่งขันฯ เป็น 9 ฝ่าย ภายใต้การดูแลของสำนักเลขาธิการ ได้แก่

|  |  |  |
| --- | --- | --- |
| * ฝ่ายเทคนิคกีฬา
* ฝ่ายสถานที่แข่งขันและที่พัก
* ฝ่ายอำนวยการ
 | * ฝ่ายการเงินและสิทธิประโยชน์
* ฝ่ายพิธีการและการแสดง
* ฝ่ายความปลอดภัยและระบบจราจร
 | * ฝ่ายประชาสัมพันธ์
* ฝ่ายเทคโนโลยี
* ฝ่ายกิจกรรม
 |

### สนามแข่งขัน

| จังหวัด | สนามแข่งขัน | กีฬาที่แข่ง |
| --- | --- | --- |
| สนามกีฬาหลัก |
| กรุงเทพมหานคร | **การกีฬาแห่งประเทศไทย หัวหมาก** |
| ราชมังคลากีฬาสถาน | พิธีเปิดและพิธีปิด, ฟุตบอล |
| อินดอร์ สเตเดียม | เซปักตะกร้อ |
| อาคารเวลโลโดรม | จักรยานประเภทลู่ |
| สนามยิงปืน | ยิงปืน |
| ลานยิงเป้าบิน | ยิงเป้าบิน |
| นนทบุรี | **เมืองทองธานี** |
| อิมแพ็ค อารีน่า | มวยสากล |
| อิมแพ็ค ฮอลล์ 1-5 | บิลเลียดและสนุกเกอร์, ยิมนาสติก, วอลเลย์บอล |
| ธันเดอร์โดม | ยกน้ำหนัก |
| ธันเดอร์โดมสเตเดียม | รักบี้ |
| คอร์ตเทนนิส | เทนนิส |
| ปทุมธานี | **มหาวิทยาลัยธรรมศาสตร์ รังสิต** |
| สนามกีฬาธรรมศาสตร์ รังสิต | กรีฑา, ฟุตบอล |
| ยิมเนเซียม 1 | บาสเกตบอล, ยูโด, มวยปล้ำ |
| ยิมเนเซียม 2 | แบดมินตัน |
| ยิมเนเซียม 3 | แฮนด์บอล |
| ยิมเนเซียม 4 | ฟันดาบ |
| ยิมเนเซียม 5 | เทเบิลเทนนิส |
| ยิมเนเซียม 6 | วูซู |
| ยิมเนเซียม 7 | คาราเต้, เทควันโด |
| คอร์ตเทนนิส | ซอฟท์เทนนิส |
| ลาน 1 | ยิงธนู |
| ลาน 2 | ซอฟต์บอล |
| ศูนย์กีฬาทางน้ำ | กีฬาทางน้ำ |
| สนามกีฬาอื่น |
| กรุงเทพมหานคร | มหาวิทยาลัยเกษตรศาสตร์ วิทยาเขตบางเขน | ฮอกกี้ |
| พี.เอส.โบว์ลิ่ง บางกะปิ เดอะมอลล์ บางกะปิ | โบว์ลิ่ง |
| สนามศุภชลาศัย | ฟุตบอล |
| สนามกีฬาไทย-ญี่ปุ่น ดินแดง | ฟุตบอล |
| สนามกีฬาธูปะเตมีย์ | ฟุตบอล |
| สนามกีฬากองทัพบก | รักบี้ |
| ปทุมธานี | สนามกีฬาเฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ 60 พรรษา | เบสบอล, ฮอกกี้ |
| อัลไพน์ กอล์ฟ แอนด์ สปอร์ต คลับ | กอล์ฟ |
| นครนายก | มหาวิทยาลัยศรีนครินทรวิโรฒ วิทยาเขตองครักษ์ | แฮนด์บอล, ซอฟต์บอล, กาบัดดี้ |
| สระบุรี | ศูนย์การทหารม้า ค่ายอดิศร | ขี่ม้า |
| สุพรรณบุรี | สนามกีฬากลางจังหวัดสุพรรณบุรี | ฟุตบอล |
| โรงยิมเนเซี่ยม สนามกีฬากลางจังหวัดสุพรรณบุรี | บาสเกตบอล |
| นครสวรรค์ | สนามกีฬากลางจังหวัดนครสวรรค์ | ฟุตบอล |
| เชียงใหม่ | สนามกีฬาสมโภชเชียงใหม่ 700 ปี | ฟุตบอล |
| นครราชสีมา | อุทยานแห่งชาติเขาใหญ่ | จักรยานเสือภูเขา |
| ถนนพหลโยธิน | จักรยานถนน |
| ศรีสะเกษ | สนามศรีนครลำดวน | ฟุตบอล |
| ชลบุรี | โรงแรมแอมบาสซาเดอร์ ซิตี้ จอมเทียน | สควอช |
| อ่าวดงตาล | เรือใบ |
| หาดจอมเทียน | วอลเลย์บอลชายหาด |
| อ่างเก็บน้ำมาบประชัน | เรือแคนู, เรือพาย |
| สงขลา | สนามกีฬาติณสูลานนท์ | ฟุตบอล |
| โรงยิมเนเซียมสุวรรณวงศ์ | เซปักตะกร้อ |
| ตรัง | สนามกีฬากลางจังหวัดตรัง | ฟุตบอล |
| โรงยิมเนเซี่ยม สนามกีฬากลางจังหวัดตรัง | เซปักตะกร้อ |
| สุราษฎร์ธานี | สนามกีฬากลางจังหวัดสุราษฎร์ธานี | ฟุตบอล |

#### สถานที่ที่ไม่ใช่การแข่งขัน

| จังหวัด | สถานที่ | รายการ |
| --- | --- | --- |
| นนทบุรี | เมืองทองธานี | ศูนย์สื่อมวลชน (MPC) |
| ปทุมธานี | มหาวิทยาลัยธรรมศาสตร์ รังสิต | ศูนย์กระจายเสียงแพร่ภาพนานาชาติ (IBC) |
| หมู่บ้านนักกีฬา |
|

การแข่งขัน
----------

การจัดการแข่งขันกีฬาเอเชียนเกมส์ ครั้งที่ 13 คณะกรรมการได้กำหนดกรอบแนวคิดในการดำเนินการจัดพิธีเปิด-ปิดการแข่งขัน โดยต้องแสดงออกถึงการถ่ายทอดปรัชญา วัฒนธรรม ขนบธรรมเนียมประเพณีและความเป็นไทย การดำเนินวิถีชีวิตของชนชาติไทย วิวัฒนาการสู่อนาคตของคนไทย โดยบ่งบอกถึงการแสดงออกซึ่งความเป็นชาวเอเชีย ความเป็นสากลทางการกีฬา โดยให้สอดคล้องกับคำขวัญของการแข่งขันครั้งนี้ คือ "มิตรภาพไร้พรมแดน Friendship Beyond Frontiers" อีกทั้งดำเนินการให้เป็นไปตามธรรมนูญของสภาโอลิมปิกแห่งเอเชีย (OCA) ภายในเวลาที่กำหนดไว้ไม่เกิน 3 ชั่วโมง 

คณะกรรมการจัดการแข่งขันได้คัดเลือก บริษัท เจ เอส แอล จำกัด เป็นผู้ดำเนินการจัดพิธีเปิด-ปิดการแข่งขัน โดยพิจารณาจากการนำเสนอความคิดริเริ่มสร้างสรรค์ที่แปลกใหม่ ความเป็นสากลในรูปแบบการแสดง การใช้เทคนิคพิเศษ แสง สี เสียง ศักยภาพของบริษัท ตลอดจนแม่บทในการดำเนินงาน

จุดประสงค์และประเด็นหลักของการจัดพิธีเปิด-ปิดครั้งนี้ คือ แสดงถึงความเป็นหนึ่งเดียวกันของเอเชีย ถ่ายทอดความเป็นไทย ความเป็นสากลทางการกีฬา ศักยภาพและมาตรฐานในการจัดการแข่งขันกีฬาระดับนานาชาติของประเทศไทย โดยจัดให้มีความยิ่งใหญ่ตระการตา โดยเน้นความประหยัด และประชาสัมพันธ์ประเทศไทยให้สอดคล้องต่อปีแห่งการท่องเที่ยว Amazing Thailand

ต่อมา คณะกรรมการจัดการแข่งขันได้มีมติให้ บริษัท เจ เอส แอล จำกัด ปรับลดเวลาในการจัดแสดงพิธีเปิดและพิธีปิดให้กระชับลงกว่าเดิม พิธีเปิดจากเดิมใช้เวลา 3 ชั่วโมงให้คงเหลือ 2 ชั่วโมงครึ่ง และพิธีปิดจากเดิมใช้เวลา 3 ชัวโมงครึ่ง ให้คงเหลือ 2 ชั่วโมง เพื่อให้มีช่วงเวลาเหมาะสมเนื่องในวโรกาสที่พระบาทสมเด็จพระเจ้าอยู่หัวเสด็จพระราชดำเนินมาเป็นองค์ประธานในพิธีเปิดและทอดพระเนตรการแสดง ณ สนามราชมังคลากีฬาสถาน

ในครั้งนี้ ประเทศไทยในฐานะประเทศเจ้าภาพได้ประมวลภาพหมู่ประเทศสมาชิกมาเป็นสัญลักษณ์ อันจะเสนอให้โลกรับรู้ได้ถึง "SPIRIT OF ASIA" หรือ "จิตวิญญาณแห่งบูรพา" โดยทำให้ภาพกระจ่างชัด ด้วยการแบ่งออกเป็น 4 ช่วง และมีความหมายโดยนัยอีกหนึ่งระดับ คือ

* "ดวงตะวัน" (สีแดง) แทนกลุ่มประเทศแถบเอเชียตะวันออก มีความหมายโดยนัย คือ ความเข้มแข็งและยังอาจหมายถึงเพศชาย
* "จันทรา" (สีเหลือง) แทนกลุ่มประเทศแถบเอเชียใต้ตอนกลาง มีความหมายโดยนัย คือ ความนุ่มนวลอ่อนโยนและยังอาจหมายถึงเพศหญิง
* "ดารา" (สีฟ้า) แทนกลุ่มประเทศแถบเอเชียตะวันตก มีความหมายโดยนัย คือ ประชาคมหรือการอยู่ร่วมกันเป็นสัมพันธ์บริสุทธิ์ของทารก เด็กและเยาวชน
* "มหากุมุท" (สีขาว) แทนกลุ่มประเทศเอเชียตะวันออกเฉียงใต้ มีความหมายโดยนัย คือ สันติสุข หรือความรู้แจ้ง

### พิธีเปิด

พิธีเปิดราชมังคลากีฬาสถานและพิธีเปิดการแข่งขันกีฬาเอเชียนเกมส์ ครั้งที่ 13 จัดขึ้นในวันที่ 6 ธันวาคม พ.ศ. 2541 ณ ราชมังคลากีฬาสถาน โดย พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เสด็จพระราชดำเนินเป็นองค์ประธานในพิธี ในการนี้ พระบาทสมเด็จพระวชิรเกล้าเจ้าอยู่หัว สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา และ สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา โดยเสด็จด้วย การจุดไฟในกระถางคบเพลิงเมื่อวันที่ 6 ธ.ค. 2541 นักวิ่งคบเพลิงมอบให้ สมรักษ์ คำสิงห์นำไปจุดไฟที่บุษบก ก่อนที่ไฟในบุษบกจะพุ่งไฟไฟใส่กระถางคบเพลิง ระหว่างนั้นชาวพนักงานรัวเปิงและประโครมสังข์คั่นไปด้วย

ด้วยความคิดรวบยอดและสัญลักษณ์สำคัญดังกล่าว จึงจัดการแสดงพิธีเปิดและพิธีปิดร่วมกันด้วยเรื่องราวของจิตวิญญาณแห่งบูรพาอันเป็นเอกภาพ โดยแบ่งการแสดงพิธี้ปิดออกเป็น 2 องก์ และการแสดงพิธีปิดอีก 2 องก์ ในระหว่างแต่ละองก์นั้น จะประกอบด้วยหัวใจของงาน คือ พิธีการ OCA ซึ่งถือเอาพิธีการจุดและดับคบเพลิงเป็นจุดเด่น สำหรับพิธีเปิดนั้น แม้พิธีการ OCA และการจุดคบเพลิงจะเป็นทางการอย่างเต็มรูปแบบแล้ว บรรยากาศของการแสดงทุกชุดก็จะจัดออกมาเสริมสร้างให้เกิดความสง่างามยิ่งขึ้น เป็นความตระการตาที่สมบูรณ์ด้วยเนื้อหา ที่ต้องจารึกอยู่ในความทรงจำอันประกอบด้วย 2 องก์ คือ 

องก์ที่ 1 สวัสดีบูรพา เป็นการแสดงภาคกลางวัน มีการแสดง 3 ชุด คือ รุ่งอรุโณทัย สหพันธไมตรี สวัสดีไชโย เมื่อเข้าสู่พิธีการ OCA จนกระทั่งเสร็จสิ้น

องก์ที่ 2 คีตบูรพา เป็นการแสดงภาคกลางคืน มีการแสดง 3 ชุด คือ ทวยเทพปิติอำนวยชัย จิตวิญญาณบูรพา คีตภารดร

เริ่มด้วยด้วยการโหมโรง ชุด THE COLLECTION OF HIS MAJESTY KING BHUMIBOL ADULYADEJ การแสดงชุดแรกขององก์ที่ 1 รุ่งอรุโณทัย ด้วยเหตุที่ภุมิภาคตะวันออกเป็นหมู่มวลประชาชาติที่เห็นดวงตะวันก่อน จึงเริ่มด้วยภาพพระอาทิตย์ฉายแสง เมื่อพระอาทิตย์ฉายแสง ย่อมก่อให้เกิด ชีวิตบุปผชาติ เบ่งบายสะพรั่งหลายสีหลากพันธุ์ทั่วพื้นภูมิภาค จากนั้นจึงกำเนิดอารยธรรมอันรุ่งเรือง ผิดแผกแตกต่างกันไปผูกเป็นสายสัมพันธ์อันปีติปราดมทย์ในการแสดงชุด สหพันธไมตรี ด้วยการแสดงชุด สวัสดีไชโย เปฌนการต้อนรับเข้าสู่พิธีการ OCA และการจุดคบเพลิง จากนั้นจึงเริ่มภาคกลางคืนด้วยการแสดงขององก์ที่ 2 คือ ทวยเทพปีติอำนวยชัย เป็นยามราตรีอันบรรเจิดพิสดาร เมื่อเหล่าทวยเทพทั้งหลายทุกถ้วนเทวฤทธิ์ร่วมฉลองชัย ทำให้มนุษย์โลกหรรษาต่างยินดีปรีดาด้วยศรัทธาในการอยู่ร่วมกันโดยไมตรีจิตมิตรภาพในการแสดงชุด จิตวิญญาณแห่งบูรพา ทั้งนี้ด้วยการร้องรำทำเพลงเฉลิมฉลองอย่างมโหฬาร ต่อด้วยความมุ่งหวังในสายสัมพันธ์อันสันติสุขที่มีกีฬาเป็นสื่อนั้น โดยการแสดงชุด คีตภารดร

|  |  |
| --- | --- |
| **ชุดการแสดงในพิธีเปิด** | **เวลา** |
| รุ่งอรุโณทัย | 7 นาที |
| สหพันธ์ไมตรี | 8 นาที |
| สวัสดีไชโย | 9 นาที |
| เฉลิมพระเกียรติกษัตริย์ตราธิราชเจ้า | 5 นาที |
| พิธีการ OCA | 1 ชั่วโมง 20 นาที |
| ทวยเทพปิติอำนวยชัย | 13 นาที |
| จิตวิญญาณบูรพา | 11 นาที |
| คีตภราดร | 12 นาที |
| พลุและดอกไม้ไฟ | 5 นาที |
| **รวมเวลาการแสดง** | **2 ชั่วโมง 30 นาที** |

### พิธีปิด

พิธีปิดการแข่งขันกีฬาเอเชียนเกมส์ ครั้งที่ 13 จัดขึ้นในวันที่ 20 ธันวาคม พ.ศ. 2541 ณ ราชมังคลากีฬาสถาน โดยสมเด็จพระบรมโอรสาธิราช เจ้าฟ้ามหาวชิราลงกรณ สยามมกุฎราชกุมาร(พระยศในขณะนั้น) เสด็จพระราชดำเนินแทนพระองค์ เป็นองค์ประธานในพิธี ในการนี้ พระเจ้าหลานเธอ พระองค์เจ้าพัชรกิติยาภา และ หม่อมเจ้าสิริวัณวรี มหิดล(พระยศในขณะนั้น) โดยเสด็จด้วย

### ชนิดกีฬา

| กีฬาที่แข่งขันในเอเชียนเกมส์ 1998 |
| --- |
| 
* กีฬาทางน้ำ
	+ กระโดดน้ำ (4) (รายละเอียด)
	+ ว่ายน้ำ (32) (รายละเอียด)
	+ ระบำใต้น้ำ (2) (รายละเอียด)
	+ โปโลน้ำ (1) (รายละเอียด)
* ยิงธนู (4) (รายละเอียด)
* กรีฑา (45) (รายละเอียด)
* แบดมินตัน (7) (รายละเอียด)
* เบสบอล (1) (รายละเอียด)
* บาสเกตบอล (2) (รายละเอียด)
* โบว์ลิ่ง (10) (รายละเอียด)
* มวยสากล (12) (รายละเอียด)
* เรือแคนู (12) (รายละเอียด)
* บิลเลียดและสนุกเกอร์ (10) (รายละเอียด)
* จักรยาน (15) (รายละเอียด)
* ขี่ม้า (6) (รายละเอียด)
* ฟันดาบ (10) (รายละเอียด)
* ฮอกกี้ (2) (รายละเอียด)
* ฟุตบอล (2) (รายละเอียด)
* กอล์ฟ (4) (รายละเอียด)
* ยิมนาสติก (16) (รายละเอียด)
* แฮนด์บอล (2) (รายละเอียด)
* ยูโด (14) (รายละเอียด)
* กาบัดดี (1) (รายละเอียด)
* คาราเต้ (11) (รายละเอียด)
* เรือพาย (11) (รายละเอียด)
* รักบี้ 7 คน (2) (รายละเอียด)
* เรือใบ (16) (รายละเอียด)
* เซปักตะกร้อ (6) (รายละเอียด)
* ยิงปืน (34) (รายละเอียด)
* ซอฟต์บอล (1) (รายละเอียด)
* ซอฟต์เทนนิส (4) (รายละเอียด)
* สควอช (2) (รายละเอียด)
* เทเบิลเทนนิส (7) (รายละเอียด)
* เทควันโด (16) (รายละเอียด)
* เทนนิส (7) (รายละเอียด)
* วอลเลย์บอล
	+ วอลเลย์บอล (2) (รายละเอียด)
	+ วอลเลย์บอลชายหาด (2) (รายละเอียด)
* ยกน้ำหนัก (15) (รายละเอียด)
* มวยปล้ำ (16) (รายละเอียด)
* วูซู (11) (รายละเอียด)

กีฬาสาธิต* ลีลาศ (2) (รายละเอียด)
* มวยไทย (?) (รายละเอียด)
 |

### ประเทศที่เข้าร่วมแข่งขัน

| คณะกรรมการโอลิมปิกแห่งชาติที่เข้าแข่งขัน |
| --- |
| 
* บาห์เรน (15)
* บังกลาเทศ (44)
* ภูฏาน (21)
* บรูไน (57)
* กัมพูชา (104)
* จีน (828)
* ฮ่องกง (290)
* อินเดีย (328)
* อินโดนีเซีย (213)
* อิหร่าน (318)
* ญี่ปุ่น (965)
* จอร์แดน (55)
* คาซัคสถาน (462)
* คูเวต (209)
* คีร์กีซสถาน (147)
* ลาว (113)
* เลบานอน (79)
* มาเก๊า (97)
* มาเลเซีย (229)
* มัลดีฟส์ (50)
* มองโกเลีย (198)
* พม่า (76)
* เนปาล (93)
* เกาหลีเหนือ (299)
* โอมาน (52)
* ปากีสถาน (139)
* ปาเลสไตน์ (37)
* ฟิลิปปินส์ (386)
* กาตาร์ (206)
* สิงคโปร์ (194)
* เกาหลีใต้ (754)
* ศรีลังกา (116)
* ซีเรีย (58)
* จีนไทเป (508)
* ทาจิกิสถาน (163)
* ไทย (1055) **(เจ้าภาพ)**
* เติร์กเมนิสถาน (77)
* สหรัฐอาหรับเอมิเรตส์ (119)
* อุซเบกิสถาน (275)
* เวียดนาม (188)
* เยเมน (32)

 |

สรุปเหรียญการแข่งขัน
--------------------

บทความหลัก: สรุปเหรียญเอเชียนเกมส์ 1998
ด้านล่างนี้เป็นตารางการจัดอันดับของคณะกรรมการโอลิมปิกแห่งชาติ โดยแสดงรายชื่อประเทศที่ได้รับเหรียญทองมากที่สุด 10 อันดับแรก ได้แก่

  \*  เจ้าภาพ (ไทย)

| ลำดับที่ | ประเทศ | ทอง | เงิน | ทองแดง | รวม |
| --- | --- | --- | --- | --- | --- |
| 1 |  จีน (CHN) | 129 | 78 | 67 | 274 |
| 2 |  เกาหลีใต้ (KOR) | 65 | 46 | 53 | 164 |
| 3 |  ญี่ปุ่น (JPN) | 52 | 61 | 68 | 181 |
| 4 |  ไทย (THA)\* | 24 | 26 | 40 | 90 |
| 5 |  คาซัคสถาน (KAZ) | 24 | 24 | 30 | 78 |
| 6 |  จีนไทเป (TPE) | 19 | 17 | 41 | 77 |
| 7 |  อิหร่าน (IRI) | 10 | 11 | 13 | 34 |
| 8 |  เกาหลีเหนือ (PRK) | 7 | 14 | 12 | 33 |
| 9 |  อินเดีย (IND) | 7 | 11 | 17 | 35 |
| 10 |  อุซเบกิสถาน (UZB) | 6 | 22 | 12 | 40 |
| 11–33 | Remaining | 35 | 70 | 114 | 219 |
| รวม (33 ประเทศ) | 378 | 380 | 467 | 1225 |

การตลาด
-------

### สัญลักษณ์ประจำการแข่งขัน

สัญลักษณ์อย่างเป็นทางการ
**สัญลักษณ์อย่างเป็นทางการของการแข่งขันเอเชียนเกมส์ ครั้งที่ 13** ได้มาจากการประกวดที่จัดโดยการกีฬาแห่งประเทศไทย ในฐานะสำนักเลขาธิการคณะกรรมาธิการอำนวยการแข่งขันฯ ซึ่งมีภาพส่งเข้าประกวดจากทั่วประเทศทั้งหมด 181 ภาพ ภาพที่ได้รับคัดเลือกเป็นผลงานของ นางสาวตรึงใจ ตั้งสกุล นักศึกษาสถาบันเทคโนโลยีพระจอมเกล้าธนบุรี โดยนำเอาตัวอักษร "A" ในภาษาอังกฤษ ที่หมายถึงทวีปเอเชียมาประยุกต์เป็นรูปองค์พระมหาเจย์ดีสีทองที่ใช้เก็บพระบรมสารีริกธาตุ สิ่งสำคัญสูงสุดของศาสนาพุทธ ซึ่งอักษรตัว "A" อยู่ภายใต้หลังคาทรงไทย มีความบ่งบอกถึงชาวเอเชีย (Asia) และนักกีฬา (Athlete) ที่มาร่วมการแข่งขันทุกชาติ จะได้รับความอบอุ่นด้วยมิตรไมตรีของประเทศไทยในฐานะเจ้าบ้าน สำหรับรูปดวงอาทิตย์สีแดงเปล่งรัศมีเป็นเปลว 16 แฉก ที่อยู่เหนือสัญลักษณ์ฯ นั้น คือ สัญลักษณ์ของสภาโอลิมปิกแห่งเอเชีย ที่หมายถึง ความรอบรู้ พลังของนักกีฬาที่สืบทอดต่อเนื่องกันมาอย่างไม่มีวันสิ้นสุด

สัญลักษณ์ Bangkok 1998
**สัญลักษณ์ Bangkok 1998** เป็นหนึ่งในองค์ประกอบหลักทางกราฟิกที่มีบทบาทอย่างสูงต่อการกำหนดเอกลักษณ์ของการแข่งขันที่สาขาศิลปกรรมและการออกแบบเพิ่มเติมขึ้นมาในระบบ เพื่อช่วยให้การสร้างภาพลักษณ์ของการแข่งขัน มีความเด่นชัด เป็นสากล มีความยืดหยุ่นในการใช้งานและเพิ่มสุนทรียภาพ อีกทั้งยังเป็นการเพิ่มประโยชน์ใช้สอยในด้านของการประชาสัมพันธ์ชื่อของเมืองที่เป็นเจ้าภาพจัดการแข่งขันให้เป็นที่ปรากฏ

สัญลักษณ์นี้มีการนำไปใช้ในลักษณะต่าง ๆ ค่อนข้างมาก เช่น การตกแต่งศูนย์กีฬาและสนามแข่งขัน การจัดทำวัสดุสิ่งพิมพ์เพื่อส่งเสริมและประชาสัมพันธ์ เอกสารที่ใช้ในการแข่งขัน เป็นต้น

สัญลักษณ์กีฬา
**สัญลักษณ์กีฬา** เป็นหนึ่งในองค์ประกอบหลักทางกราฟิกที่มีบทบาทอย่างสูงต่อการกำหนดเอกลักษณ์ของการแข่งขันที่สาขาศิลปกรรมและการออกแบบเพิ่มเติมขึ้นมาในระบบ เพื่อช่วยให้การสร้างภาพลักษณ์ของการแข่งขันมีความเด่นชัด เป็นสากล มีความยืดหยุ่นในการใช้งาน และเพิ่มสุนทรียภาพแก่การแข่งขัน สัญลักษณ์ที่ออกแบบในครั้งนี้ มีจำนวนทั้งสิ้น 42 ชนิดกีฬา โดยแบ่งเป็นกลุ่มได้ 3 กลุ่ม ดังนี้ 

* กลุ่มชนิดกีฬาหลักจำนวน 36 ชนิด
* กลุ่มประเภทกีฬาในกลุ่มชนิดกีฬาหลักจำนวน 4 ประเภทกีฬา
* กลุ่มชนิดกีฬาสาธิตจำนวน 2 ชนิดกีฬา

ลายจักสาน
**ลายจักสาน** เป็นหนึ่งในสัญลักษณ์ของการแข่งขันกีฬาเอเชียนเกมส์ ครั้งที่ 13 โดยกำหนดให้ใช้ประกอบในการเผยแพร่ ประชาสัมพันธ์ หรือโฆษณาการแข่งขัน โดยสื่อความหมายถึงความเป็นเอกภาพในดินแดนเอเชียและสะท้อนคุณค่าถึงมรดกทางวัฒนธรรมของประเทศต่าง ๆ ในภูมิภาคนี้ โดยไม่เจาะจงว่าเป็นประเทศใดเพราะลายจักสานเป็นศิลปะทางวัฒนธรรมอันเก่าแก่ของประเทศส่วนใหญ่ในทวีปเอเชีย นอกจากนี้ ลายจักสานยังถือเป็นสัญลักษณ์ของงานหัตถศิลป์ของชนชาติตะวันออกที่สืบสานกันมาเป็นระยะเวลาอันยาวนานนับแต่อดีตกาล ลวดลายของเส้นสายที่สอดประสานกันนั้น เป็นวิถีที่คุ้นเคยและอบอุ่นของชาวเอเชีย สื่อความหมายถึงคำกล่าวต้อนรับชนทุกชาติ และพลังแห่งเอเชียในการแข่งขันกีฬาเอเชียนเกมส์ ครั้งที่ 13 ที่ประเทศไทยเป็นเจ้าภาพ ทั้งยังมีนัยสำคัญ คือ เป็นการสอดประสาน ถักทอหรือรวมเข้าด้วยกัน สื่อความหมายถึงความร่วมมือกัน ความสมัครสมาน ความสามัคคี

### คำขวัญ

"**มิตรภาพไร้พรมแดน**" หรือ "**Friendship Beyond Frontiers**" คำขวัญประจำการแข่งขันกีฬาเอเชียนเกมส์ ครั้งที่ 13 เป็นวลีที่สะท้อนให้เห็นถึงเจตนารมณ์อันบริสุทธิ์ของคณะกรรมการจัดการแข่งขัน ที่สนับสนุนและส่งเสริม "ปรัชญาของการแข่งขันกีฬา" อย่างชัดเจนที่สุด หัวใจของปรัชญากีฬา คือ การรู้แพ้ รู้ชนะ รู้อภัย รู้รักสามัคคี มีน้ำใจ ซึ่งล้วนเป็นสิ่งที่ก่อให้เกิดภาพรวมของมิตรภาพ ซึ่งจเไม่มีอุปสรรคใด ๆ มาขวางกั้น ไม่ว่าจะเป็น เชื้อชาติ ศาสนา ภาษา ขนบธรรมเนียมและประเพณีที่ต่างกัน ฯลฯ เมื่อทุกคนเข้าสู่เอเชียนเกมส์ ครั้งที่ 13 ทุกคนจะถูกหล่อหลอมให้เข้าสู่แนวร่วมเดียวกัน เป็นน้ำหนึ่งใจเดียวกันในที่สุด โดยคำขวัญนี้เป็นแนวความคิดของ สุขวิช รังสิตพล อดีตรองนายกรัฐมนตรีและประธานคณะกรรมการจัดการแข่งขันกีฬาเอเชียนเกมส์ ครั้งที่ 13

### มาสคอต

หลังจากประเทศสมาชิกสภาโอลิมปิกแห่งเอเซีย 43 ชาติ มีมติให้เกียรติประเทศไทยเป็นเจ้าภาพการแข่งขันกีฬาเอเชียนเกมส์ ครั้งที่ 13 คณะกรรมการจัดการแข่งขันกีฬาเอเชียนเกมส์ จึงมีมติเห็นชอบให้ใช้**ช้าง** เป็นมาสคอต หรือ สัตว์นำโชคของการแข่งขันกีฬาเอเชียนเกมส์ ครั้งที่ 13 เนื่องจากช้างเป็นสัญลักษณ์สำคัญคู่บ้านคู่เมืองของไทยมาแต่โบราณ ทั้งยังเป็นสัตว์ที่แข็งแรง มีความเฉลียวฉลาด

สำหรับผู้ออกแบบนั้น สำนักเลขาธิการได้มอบหมายให้นายอรรณพ กิตติชัยวรรณ หรือ แอ้ด มติชน นักวาดการ์ตูนชื่อดังของหนังสือพิมพ์มติชน เป็นผู้วาดภาพช้าง และเพื่อให้เกิดภาพสัญลักษณ์ที่สมบูรณ์พร้อมกับประชาสัมพันธ์ให้ได้รับความสนใจมากยิ่งขึ้น จึงได้จัดให้มีการประกวดตั้งชื่อช้างนำโชคดังกล่าว ปรากฏว่ามีผู้สนใจจากทั่วประเทศ 538 คน ตั้งชื่ส่งเข้าประกวด และมีการตัดสินในวันที่ 20 กุมภาพันธ์ พ.ศ. 2538 โดยมี นายปัจจัย บุนนาค เป็นประธานผู้ตัดสิน ผลการตัดสินให้ใช้ชื่อช้างนำโชคว่า "**ช้างไชโย**" ซึงเมื่อรวมกันแล้วจึงมีความหมายถึงความแข็งแรง ความฉลาด ความสุขและความสนุกสนาน

### เพลงประจำการแข่งขัน

เพลงหลักประจำการแข่งขันเอเชียนเกมส์ ครั้งที่ 13 มีทั้งสิ้น 4 เพลง ได้แก่ 

* **เพลง บิน** เพลงนี้จัดทำขึ้น 2 ภาษา คือ รูปแบบภาษาไทยและภาษาอังกฤษ รูปแบบภาษาไทย ประพันธ์คำร้องและทำนองโดยชัยรัตน์ วงศ์เกียรติขจร เรียบเรียงเสียงประสานโดยอุกฤษณ์ พลางกูร ขับร้องโดยชัชชัย สุขาวดี รูปแแบบภาษาอังกฤษ ใช้ชื่อว่า **เพลง FLY** ขับร้องโดยฉันทนา กิติยาพันธ์
* **เพลง ช้างไชโย** ประพันธ์คำร้องโดยอภิชาติ ดำดี เรียบเรียงเสียงประสานโดยบรูซ แกสตัน และ สุริยา เดชบุญพบ ขับร้องโดยอาภาพร นครสวรรค์
* **เพลง แชมเปี้ยนเอเชียนเกมส์** เพลงนี้จัดทำขึ้น 2 ภาษา คือ รูปแบบภาษาไทยและภาษาอังกฤษ รูปแบบภาษาไทย ประพันธ์คำร้องและทำนองและเรียบเรียงโดยยืนยง โอภากุล เรียบเรียงดนตรีไทยโดยบรูซ แกสตัน ขับร้องโดยยืนยง โอภากุล
* **เพลง Asian Games In 98** ประพันธ์คำร้องและทำนองโดยบรูซ แกสตัน

### ผู้ให้การสนับสนุน

* ซัมซุงอิเลคโทรนิคส์
* โพคารี สเว็ต
* คาร์ลสเบิร์ก
* โตโยต้า
* การบินไทย
* สามารถ
* คาลเท็กซ์
* เอเซอร์คอมพิวเตอร์
* ฟูจิซีรอกซ์
* ธนาคารรัตนสิน
* ฟุตบอลไทย (FBT)

การถ่ายทอดสด
------------

* จีน ซีซีทีวี
* ญี่ปุ่น เอ็นเอชเค
* ฮ่องกง ทีวีบี
* ไทย โทรทัศน์รวมการเฉพาะกิจแห่งประเทศไทย, ยูบีซี

ดูเพิ่ม
-------

* กีฬาเฟสปิก 1999

อ้างอิง
-------

1. ↑  "Past Asian Games - Bangkok 1998 Asian Games". *OCA*. beijing2008.cn (official website of 2008 Beijing Olympics). November 22, 2006. คลังข้อมูลเก่าเก็บจากแหล่งเดิมเมื่อ 2012-09-30. สืบค้นเมื่อ May 26, 2011.
2. ↑  "13th Asian Games Bangkok 1998 - Chai-Yo". *GAGOC*. gz2010.cn (official website of 2010 Asian Games). April 27, 2008. คลังข้อมูลเก่าเก็บจากแหล่งเดิมเมื่อ 2011-10-28. สืบค้นเมื่อ May 26, 2011.
3. ↑  คณะกรรมการดำเนินการจัดการแข่งขันเอเชียนเกมส์ ครั้งที่ 13. **รายงานการแข่งขันเอเชี่ยนเกมส์ ครั้งที่ 13.** กรุงเทพมหานคร:
4. ↑
5. ↑
6. ↑  "Sadec Asiad 1998 venues". คลังข้อมูลเก่าเก็บจากแหล่งเดิมเมื่อ 2014-12-20. สืบค้นเมื่อ 2017-10-17.
7. ↑  "Thailand's King Bhumibol Adulyadej ('BOOM-ee-pon Ah-doon-ya-det') formally opened the..." *upi.com*. 6 December 1998.
8. ↑  "part 8 Opening Ceremony Asian Game 1998(bangkok)". *YouTube*.

แหล่งข้อมูลอื่น
---------------

* เอเชียนเกมส์ 1998 จากเว็บสยามกีฬา
* เพลงประกอบการแข่งขัน เก็บถาวร 2007-02-17 ที่ เวย์แบ็กแมชชีน
* วิดีโอคลิปพิธีเปิดการแข่งขัน


| ก่อนหน้า |  | เอเชียนเกมส์ 1998 |  | ถัดไป |
| --- | --- | --- | --- | --- |
| **เอเชียนเกมส์ 1994(ฮิโรชิมะ ประเทศญี่ปุ่น)** |  |  **การแข่งขันกีฬาเอเชียนเกมส์** (6 - 20 ธันวาคม ค.ศ. 1998) |  | **เอเชียนเกมส์ 2002(ปูซาน ประเทศเกาหลีใต้)** |

| * ด
* ค
* ก
ประเทศที่เข้าร่วมแข่งขันเอเชียนเกมส์ 1998 ณ กรุงเทพมหานคร ประเทศไทย |
| --- |
| 
* บาห์เรน
* บังกลาเทศ
* ภูฏาน
* บรูไน
* กัมพูชา
* จีน
* ฮ่องกง
* อินเดีย
* อินโดนีเซีย
* อิหร่าน
* ญี่ปุ่น
* จอร์แดน
* คาซัคสถาน
* คูเวต
* คีร์กีซสถาน
* ลาว
* เลบานอน
* มาเลเซีย
* มาเก๊า
* มัลดีฟส์
* มองโกเลีย
* พม่า
* เนปาล
* เกาหลีเหนือ
* โอมาน
* ปากีสถาน
* ปาเลสไตน์
* ฟิลิปปินส์
* กาตาร์
* สิงคโปร์
* เกาหลีใต้
* ศรีลังกา
* ซีเรีย
* จีนไทเป
* ทาจิกิสถาน
* ไทย
* เติร์กเมนิสถาน
* สหรัฐอาหรับเอมิเรตส์
* อุซเบกิสถาน
* เวียดนาม
* เยเมน

 |

| * ด
* ค
* ก
เอเชียนเกมส์ |
| --- |
| 
* กีฬา
* การคัดเลือกเจ้าภาพ
* OCA
* NOCs
* ตารางเหรียญรางวัล
* สรุปเหรียญ
	+ ฤดูร้อน
	+ ฤดูหนาว
* ผู้รับเหรียญรางวัล
* สัญลักษณ์
* มาสคอต

 |
| ฤดูร้อน | 
* อินเดีย 1951 นิวเดลี
* ฟิลิปปินส์ 1954 มะนิลา
* ญี่ปุ่น 1958 โตเกียว
* อินโดนีเซีย 1962 จาการ์ตา
* ไทย 1966 กรุงเทพ
* ไทย 1970 กรุงเทพ
* อิหร่าน 1974 เตหะราน
* ไทย 1978 กรุงเทพ
* อินเดีย 1982 นิวเดลี
* เกาหลีใต้ 1986 โซล
* จีน 1990 ปักกิ่ง
* ญี่ปุ่น 1994 ฮิโรชิมะ
* ไทย 1998 กรุงเทพ
* เกาหลีใต้ 2002 ปูซาน
* ประเทศกาตาร์ 2006 โดฮา
* จีน 2010 กว่างโจว
* เกาหลีใต้ 2014 อินช็อน
* อินโดนีเซีย 2018 จาการ์ตา–ปาเล็มบัง
* จีน 2022 หางโจว†
* ญี่ปุ่น *2026 ไอจิ–นาโงยะ*
* ประเทศกาตาร์ *2030 โดฮา*
* ซาอุดีอาระเบีย *2034 รียาด*
* *2038 รอประกาศ*

 |  |
| ฤดูหนาว | 
* ญี่ปุ่น 1986 ซัปโปโระ
* ญี่ปุ่น 1990 ซัปโปโระ
* จีน 1996 ฮาร์บิน
* เกาหลีใต้ 1999 คังว็อน
* ญี่ปุ่น 2003 อาโอโมริ
* จีน 2007 ฉางชุน
* คาซัคสถาน 2011 อัสตานา–อัลมาตี
* ญี่ปุ่น 2017 ซัปโปโระ
* จีน *2025 ฮาร์บิน*
* ซาอุดีอาระเบีย *2029 โทรเจนา*

 |
| 
* †*เลื่อนออกไปเป็นปี ค.ศ. 2023 เนื่องจากการระบาดทั่วของโควิด-19*

 |